Ba i murinen ba u Jiu e katoeier a kannou pan turu lotu i taren,
be Iesu e la uana i Jerusalem.
Na tara Tamana Pan turu Sipsip i Jerusalem e kamei a töa kioun ramun ti ngöei turu HaHibru i Betesda.
Na tolima a luman oho i hahisi a kioun ramun teka.
A makum teka e kamei a katuun a parpara ti ka mei u siki i opöia tara man luman oho teka,
u matakiou,
na u mou korus nu matekata.
Nori i hahalosi tegi kilata menai u ramun.
Taraha,
tara man töa man pöata a angelo tara Tsunono e roron kouluma batemi hula kilatanaiena u ramun tara kiou.
Ba esi te tsiruku mamia tara ramun i murina te kilateien a angelo nonei has te niga pouts.
A töa katuun te kaia teka e solon kamei a siki e antunaia turu 38 u hiningal.
Pöata te tareia e Iesu te opö uaien nonei has e atei sil sokui te solon ka menaien a siki,
ba nonei e poeiena i tanen,
“Alö e ngil hasem alö gi kato haniga poutseiou?”
Ba katuun e poeiena i tanen,
“O Tsunono,
alia u möa ta katuun tega lu menai lia tara ramun tara pöata te bututu sei nama u ramun te kilaterien.
Pöata te takei silegia lia tego la uu lia tara ramun ba tana katuun tena tasu mam tsiponina.”
Be Iesu e poeiena i tanen,
“Takei balö te söatem u holholasa i tamölö balö te lam.”
Ba tara tsi pöata puku has teka ba katuun e niga poutsuna me söatena u holholasa i tanen me tataalana.
A ka teka e butuia turu Lan u Göagono turu Jiu.
Ba pal kapan turu Jiu e poeier tara katuun te niga pouts,
“U Lan u Göagono i romana.
Alö e pekoeiem a lo turu lotu te söata mena milö u holholasa i tamölö turu lan teka.”
Ba nonei e ranga palis uana i taren me poeiena,
“Kaba a katuun te kato haniga poutse namou lia te pei nama i tar,
‘Alö go söati u holholasa i tamölö balö te lam.’”
Ba nori e rangate ren,
“Esi temar ranga uanama teka?”
Kaba a katuun te niga pouts ema atei silei e si,
taraha e Iesu e la hatutuia i gusur u katuun u parpara koru.
Ba i murinen be Iesu ena sabiena a katuun teka iahana a Luman Lotu Pan me poeiena i tanen,
“Tara,
alö e niga pouts talam.
Alö goma katokato lelei ta markato ta omi bate möa nou ta ka ta omi koru tega butuia i tamölö.”
Ba katuun teka e lana mena hatei la ranei u Jiu,
e Iesu te kato haniga poutse men.